भागलपुर. बिहार एग्रीकल्चर यूनिवर्सिटी में हुए जूनियर साइंटिस्ट नियुक्ति घोटाला मामले में शनिवार को पूर्व कुलपति एवं जदयू विधायक मेवालाल चौधरी की अग्रिम जमानत याचिका पर सुनवाई हुई। मेवालाल की ओर से पटना उच्च न्यायालय के अधिवक्ता वैद्यनाथ ठाकुर ने बहस की।
उन्होंने कहा, मी लॉर्ड, रिटायर्ड जस्टिस एसएमएस आलम की जांच रिपोर्ट में एकपक्षीय कार्रवाई की गई है। विपक्षी दल के नेताओं-सुशील कुमार मोदी, जीतनराम मांझी आदि के दबाव में जांच रिपोर्ट में पूरी प्रक्रिया का ठीकरा पूर्व कुलपति पर फोड़ा गया है। जो गलत है। एफआईआर में मेवालाल चौधरी का नाम आने के बाद वे डर गए हैं। पुलिस के डर से वे विधानसभा के सत्र में भाग नहीं ले रहे हैं। ऐसे में या तो याचिका रद्द कर दी जाए, ताकि ऊपरी अदालत में अपील की जा सके या अंतरिम राहत या अग्रिम जमानत दी जाए।
बचाव पक्ष ने कहा, पुलिस ने अब तक केस डायरी नहीं सौंपी है। दो तारीख के बाद भी कोर्ट में डायरी नहीं सौंपा जाना न्यायसंगत नहीं है। उन्होंने कहा कि वे फाइल के कस्टोडियन नहीं थे। जांच समिति जब काम कर रही थी तब उन्हें तत्कालीन प्रशासक ने जो रिपोर्ट सौंपी वह उसी पर आगे बढ़ गयी। जांच समिति ने हमें मौका तक नहीं दिया। मौका मिलता तो सारे संशय का बिंदुवार जवाब उसी समय दे दिया जाता। जो अभ्यर्थि असफल हो गए, उनमें से किसी ने भी नियुक्ति प्रक्रिया पर आपत्ति नहीं जतायी। मेवालाल की कोई क्रिमिनल हिस्ट्री भी नहीं है। प्रतिष्ठा के आधार पर जमानत दी जाए। विश्वास दिलाता हूं, राहत मिले तो हमेशा सहयोग करूंगा।
रिकार्ड बताते हैं कि गड़बड़ी हुई है : अभियोजक पक्ष
इधर, अभियोजन पक्ष की ओर से लोक अभियोजक सत्यनारायण प्रसाद साह ने कहा कि अमूमन एंटीसिपेट्री बेल में पांच से दस मिनट का समय लगता है। लेकिन मेवालाल की ओर से 45 मिनट तक की बहस सुनी गई। यह पर्याप्त समय है। लंबी बहस के कारण कई मामले की सुनवाई में देरी हो रही है। उन्होंने कहा कि केस डायरी पुलिस उपाधीक्षक खुद लेकर आ रहे हैं। दस-पंद्रह मिनट में कोर्ट में जमा कर दी जाएगी। अग्रिम जमानत का सवाल है तो रिकार्ड पर कागजात बताते हैं कि नियुक्ति में गड़बड़ी हुई है।
बहस खत्म होने के बाद पुलिस ने सौंपी केस डायरी
बहस खत्म होने के तुरंत बाद मुख्यालय डीएसपी रमेश कुमार, इंस्पेक्टर इनातुल्लाह खां केस डायरी लेकर कोर्ट पहुंचे। डायरी जमा होने के बाद बचाव पक्ष ने साेमवार का वक्त मांगा या होली के बाद का। लेकिन, लोक अभियोजक ने सोमवार को किसी काम में व्यस्तता के कारण मंगलवार की तारीख मांगी। जिसे कोर्ट ने स्वीकार कर लिया। अब मामले की अगली सुनवाई 7 मार्च को होगी।
जांच काे एसआईटी पहुंची तारापुर
बिहार कृषि विश्वविद्यालय सबौर में हुए नियुक्ति घोटाले के अनुसंधान में जुटी एसआईटी की टीम शनिवार को तारापुर पहुंची। एसआईटी की टीम ने मामले के नामजद अभियुक्त तारापुर विधायक डॉ. मेवालाल चौधरी के बारे में जानकारी ली। टीम ने शिवसेना नेता गोपाल कृष्ण वर्मा से मुलाकात कर विधायक की संपत्ति के बारे में पूछा। बताते चलें कि शिवसेना नेता ने भागलपुर एसपी को पूर्व वीसी व तारापुर विधायक मेवालाल के खिलाफ पत्र लिखा था।
गोपाल कृष्ण वर्मा ने बताया कि एसआईटी के टीम लीडर अवर निरीक्षक संजय कुमार सत्यार्थी तारापुर थाना पर शनिवार को मिले। जिन्हें विधायक की संपत्ति, बैंक खाता नंबर, एनएसी, लॉकर आदि की जानकारी साक्ष्य के साथ मुहैया करा दी है। शिवसेना नेता ने विधायक पर विदेश भाग जाने की आशंका भी एसआईटी के सामने जाहिर की। शिवसेना नेता ने कहा कि विधायक विदेश नहीं जा सकें, इसिलए मैंने उनका पासपोर्ट जब्त करने की मांग की थी। इधर मुंगेर एसपी आशीष भारती ने कहा कि एसआईटी बिहार कृषि विश्वविद्यालय में हुए घोटाले के अनुसंधान के लिए तारापुर आई थी।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva